"De ce este România altfel", de Lucian Boia, Dragul meu turnător", de Gabriel Liiceanu, "Parabolele lui Iisus", de Andrei Pleșu, și "Fii demn", de Dan Puric, se numără printre cele mai furate cărți din librăriile din România, în anul 2013, au declarat, pentru MEDIAFAX, reprezentanții librăriilor.

„De ce este România altfel”, de Lucian Boia, Dragul meu turnător”, de Gabriel Liiceanu, „Parabolele lui Iisus”, de Andrei Pleșu, și „Fii demn”, de Dan Puric, se numără printre cele mai furate cărți din librăriile din România, în anul 2013, au declarat, pentru MEDIAFAX, reprezentanții librăriilor.

În urma unui inventar realizat recent la librăria Humanitas de la Kretzulescu, printre cele mai furate titluri se numără „De ce este România altfel”, de Lucian Boia, și „Dragul meu turnător”, scrisă de Gabriel Liiceanu, au declarat, pentru MEDIAFAX, reprezentanții librăriilor Humanitas. Pe locul al treilea se află volumul „Față către față, întâlniri și portrete”, de Andrei Pleșu.

Totodată, cartea „Lumea secretă a nomenclaturii”, scrisă de Vladimir Tismăneanu, se află în topul preferințelor hoților din librării, la fel ca și „Ochiul căprui al dragostei noastre”, de Mircea Cărtărescu.

În plus, cele mai multe minusuri din gestiune sunt „articole non-carte”: cărți poștale, magneți, semne de carte și sacoșe.

De asemenea, în librăria Humanitas de la Cișmigiu, cele mai furate titluri sunt și cele mai vândute cărți în anul 2013, lansate în librărie. Astfel, „Parabolele lui Iisus. Adevărul ca poveste”, de Andrei Pleșu, „De ce este România altfel”, de Lucian Boia, și „Dragul meu turnător”, de Gabriel Liiceanu, sunt pe primele poziții în topul preferințelor hoților.

Foarte aproape în top vin albumele de artă, precum „Istoria frumuseții” și „Istoria urâtului”, de Umberto Eco, albume al căror preț se ridică în jurul valorii de 100 de lei.

Totuși, potrivit reprezentanților librăriilor Humanitas, numărul furturilor din librării a scăzut în ultima perioadă, datorită montării camerelor de luat vederi în punctele de vânzare.

Pe de altă parte, volumul „Fii demn”, de Dan Puric, a fost cea mai furată carte, în anul 2013, din lanțul de librării care aparține Companiei de Librării București, au declarat reprezentanții companiei pentru MEDIAFAX.

Hoții de cărți din aceste librării au fost interesați în anul 2013 atât de cărțile de beletristică, de volumele auto, cât și de manualele și atlasele școlare.

Pe locul al doilea în topul celor mai furate cărți în anul 2013 din Compania de Librării București se situează „Memorii volumul II: Drama României văzută din exil”, de Cicerone Ioanițiu, care descrie efortul celor care, rămași fideli conștiinței proprii și valorilor morale, au dus din exil o luptă inegală împotriva regimului comunist din România.

În top, pe poziția a treia, se situează romanul scris de Ileana Vulpescu – „Noi, doamna doctor, când o să murim?”, iar pe locul al patrulea se află „Auto test. Obținerea și redobândirea permisului de conducere Â«13 din 15Â», de Dan Chiriac.

„Întrebări și teste pentru camioane și autobuze C+D” ocupă poziția a cincea, iar volumul „Algebră, geometrie clasa a VIII a 2/2011 ed.16”, de Radu Gologan, se află pe locul al șaselea.

Volumele „Chimie XII C2”, de Sanda Fătu, și „Chimie clasa a VII-a – ed. II”, de Cornelia Gheorghiu, ocupă a șaptea, respectiv a opta poziție.

Cartea „Elefanții nu uită”, de Agatha Christie, ocupă poziția a noua în topul celor mai furate cărți din Compania de Librării București, iar „Atlas școlar de biologie zoologic”, de Florica Tibea, ocupă locul al zecelea.